Diari Oficial de la Generalitat Valenciana


Sumari del DOGV 5984, del 30-03-2009 (2009/3468)

ACORD de 27 de març de 2009, del Consell, pel qual s'aproven mesures per a limitar la pol·linització encreuada entre plantacions de cítrics.
--------------------------------------------------------------------------------------------------------------------------------------------

### Dades del document

Número de DOGV
:   5984

Data del DOGV
:   30-03-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/3468


Data del document
:   27-03-2009

Organisme emissor
:   Conselleria d'Agricultura, Pesca i Alimentació

Tipus de document
:   Acord

Descriptors 

:   * apicultura
    * agricultor
    * agres
    * mel

ACORD de 27 de març de 2009, del Consell, pel qual s'aproven mesures per a limitar la pol·linització encreuada entre plantacions de cítrics. [2009/3468]  
El Consell, en la reunió del dia 27 de març de 2009, va adoptar l'acord següent:  
En els anys 80 i 90 es van plantar al llarg del territori de la Comunitat Valenciana varietats híbrides de mandariner que van provocar la presència de llavors en els fruits d'altres varietats del grup mandarines que, fins al moment, no les produïen. La conseqüència va ser un menyscabament de la qualitat final d'algunes varietats de cítrics, que va suposar una repercussió comercial.  
Amb la finalitat d'evitar la presència de llavors en fruits cítrics, es va establir l'obligació de traure els ruscos de la zona citrícola. En els anys 90 es va adoptar esta estratègia en algunes campanyes. A partir de l'any 2000, i fins a l'any 2008, s'ha mantingut la mateixa decisió. Durant este temps els apicultors han tret els seus ruscos de les àrees citrícoles. En compensació, han rebut ajudes.  
Des de les primeres decisions, i fins a l'actualitat, s'han produït alguns fets que permeten avançar en la normalització de les relacions entre la citricultura i l'apicultura. D'una banda, algunes varietats híbrides de mandariners han perdut part del seu interés inicial, per la qual cosa els productors han fet els primers passos per a la seua substitució per altres varietats no susceptibles de generar problemes de pol·linització encreuada. Esta decisió està recolzada en el Pla de Reconversió Varietal de Cítrics aprovat per les administracions agràries. A més, amb el Sistema d'Informació Geogràfica (SIG) citrícola es disposa d'informació sobre les zones citrícoles on no hi ha varietats híbrides.  
Els apicultors, que tradicionalment basaven la seua activitat en l'obtenció de mel de cítrics, no han pogut assentar els seus ruscos en esta zona, i han renunciat a obtindre i a comercialitzar mel d'este origen al territori de la Comunitat Valenciana. A la vista dels fets descrits en el paràgraf anterior s'entén possible autoritzar, progressivament al llarg de diversos exercicis, l'activitat apícola en la superfície citrícola, de manera que es permeta l'obtenció d'un producte de qualitat, apreciat pel consumidor, sense eixir del nostre territori. No obstant això, este retorn dels ruscos s'ha de fer amb les precaucions degudes per a garantir la qualitat i la comercialització dels cítrics.  
Utilitzant el SIG citrícola s'han situat en un plànol les parcel·les amb varietats híbrides. Al voltant dels límits d'eixes parcel·les s'ha traçat una franja de protecció de 500 metres. Açò ha permés delimitar la resta de la superfície citrícola que seria susceptible de rebre ruscos sense risc de generar problemes de pol·linització encreuada.  
No obstant això, aplicant el principi de precaució, s'ha calculat per a cada terme municipal el nombre d'assentaments de ruscos que es podrien habilitar, considerant una distància entre estos de 400 m. En este procés s'ha obtingut un llistat de municipis de la zona citrícola on la ubicació de ruscos seria possible sense posar en risc la qualitat de la fruita, i permetent que els apicultors valencians puguen ubicar els seus ruscos censats en àrees de producció de cítrics de la Comunitat Valenciana, en determinades condicions. També s'ha considerat en esta anàlisi la mida de l'assentament dels ruscos.  
La utilització parcial de la zona citrícola permetrà avaluar la possibilitat de permetre l'entrada progressiva de ruscos.  
A este efecte, la disposició addicional quinta de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat, habilita el Consell per a fixar una distància mínima preventiva d'assentament de ruscos respecte de les plantacions de cítrics.  
Per això, a proposta de la consellera d'Agricultura, Pesca i Alimentació, el Consell  
ACORDA  
Primer  
Queda prohibit l'assentament de ruscos a menys de 4 quilòmetres de les plantacions de cítrics. Esta prohibició es mantindrà durant l'època de floració dels cítrics, que, a estos efectes, es fixa entre l'1 d'abril i el 31 de maig de 2009.  
Segon  
S'exceptuaran d'allò que s'establix en l'acord primer aquells assentaments apícoles que complisquen les condicions següents:  
1. Albergar un nombre màxim de 650 ruscos.  
2. Comptar amb el consentiment previ, per escrit, de tots els propietaris de finques de cítrics existents en un radi d'1 quilòmetre al voltant del lloc d'ubicació dels ruscos.  
L'incompliment d'alguna de les dos condicions esmentades s'entendrà com a assentament de ruscos en una ubicació prohibida, als efectes esmentats en este acord.  
Tercer  
També s'exceptuarà d'allò que s'establix en l'acord primer aquells assentaments de ruscos que s'ubiquen als termes municipals detallats en l'annex I. No obstant això, estos assentaments hauran de complir les condicions següents:  
1. Ubicar-se a una distància superior a 500 metres dels límits de les parcel·les de qualsevol de les varietats d'híbrids de mandariner susceptibles de provocar pol·linització encreuada.  
2. Albergar un màxim de 120 ruscos per assentament.  
3. Respectar una distància, almenys, de 400 metres a altres assentaments apícoles.  
4. Comptar amb el permís d'assentament del propietari dels terrenys.  
L'incompliment d'alguna de les quatre condicions esmentades s'entendrà com a assentament de ruscos en una ubicació prohibida, als efectes esmentats en este acord.  
Quart  
Igualment, s'exceptuarà d'allò que s'ha establit en l'esmentat acord primer aquells assentaments de ruscos que s'ubiquen als termes municipals detallats en l'annex II. No obstant això, estos assentaments hauran de complir les condicions següents:  
1. Ubicar-se a una distància superior a 500 metres dels límits de les parcel·les de qualsevol de les varietats d'híbrids de mandariner susceptibles de provocar pol·linització encreuada.  
2. Albergar un màxim de 60 ruscos per assentament.  
3. Respectar una distància, almenys, de 400 metres a altres assentaments apícoles.  
4. Comptar amb el permís d'assentament del propietari dels terrenys.  
L'incompliment d'alguna de les quatre condicions esmentades s'entendrà com a assentament de ruscos en una ubicació prohibida, als efectes esmentats en este acord.  
Quint  
La distància de 4 quilòmetres entre els assentaments de ruscos i les plantacions de cítrics es podrà reduir a 1 quilòmetre en les àrees agrícoles on la implantació de cultius que requerisquen la pol·linització entomòfila per a millorar la seua productivitat tinga una especial significació. Esta especial significació haurà de ser comunicada per escrit per les associacions d'agricultura implicades en cada municipi a l'Oficina Comarcal de la Conselleria d'Agricultura, Pesca i Alimentació, delimitant aquells polígons on es proposa la reducció de la distància.  
Sext  
En les àrees esmentades en els apartats anteriors en les quals s'autoritza l'assentament de ruscos en zones citrícoles es permetrà la utilització de tractaments a base d'àcid gibberèl·lic o de sulfat de coure durant el període de floració, com a mètode alternatiu per a reduir significativament la presència de llavors en els fruits.   
No obstant això, durant la vigència d'este acord, com a mesura complementària, i exclusivament respecte de les plantacions de cítrics de les varietats del grup clementina i híbrids de mandarina ubicades als termes municipals diferents dels detallats en els annexos, queda suspesa la prohibició dels tractaments fitosanitaris durant la floració, imposada per l'article 3 de l'Orde de 20 de març de 1984, de la Conselleria d'Agricultura, Pesca i Alimentació, per la qual es va establir la normativa reguladora de les mesures especials que cal adoptar en els emplaçaments apícoles i tractaments fitosanitaris sobre plantes en floració. Als municipis detallats en els annexos l'esmentada suspensió afectarà exclusivament les plantacions d'híbrids de mandariner.  
Sèptim  
Els ruscos no identificats individualment amb el número de registre apícola, trobats en zones l'assentament en les quals estiga prohibit i la situació dels quals siga comprovada pel personal de la Conselleria d'Agricultura, Pesca i Alimentació, seran objecte de trasllat, prèvia exposició pública durant deu dies en el tauler d'anuncis de l'ajuntament del municipi on estiguen ubicats. Estos fets seran notificats al propietari dels terrenys on estigueren instal·lats els ruscos. Transcorreguts vint dies sense reclamació de titularitat d'aquells, es procedirà a la destrucció.  
La presència de ruscos identificats en zona prohibida per este acord serà notificada a l'interessat. Este, en el termini de set dies comptats a partir de la notificació, haurà de traslladar els ruscos a un altre assentament permés. Si no ho fera, la conselleria procedirà al seu trasllat, previ l'oportú procediment, se li notificarà posteriorment el lloc on han sigut ubicats, i serà responsabilitat de l'apicultor fer-se càrrec dels ruscos en el nou assentament.  
En tot cas, l'adopció d'estes mesures s'efectuarà atenent al procediment d'execució forçosa previst en els articles 93 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Octau  
La presència de ruscos en els llocs prohibits implicarà l'inici del procediment establit per a això en la legislació general de subvencions per a declarar la pèrdua de la condició de beneficiari de les ajudes per a apicultors convocades a càrrec de fons propis exclusius de la Generalitat.   
Nové  
Les actuacions derivades de la posada en marxa d'este acord s'executaran pel Servici de Promoció Comarcal adscrit a la Subsecretaria de la Conselleria d'Agricultura, Pesca i Alimentació.  
Deu  
Els apicultors tindran com a termini per a retirar els seus ruscos de la zona citrícola cinc dies des de la publicació d'este acord.  
Onze  
En cada un dels servicis territorials de la Conselleria d'Agricultura, Pesca i Alimentació es constituirà una taula de seguiment i control de les mesures establides en este acord.  
Estarà integrada per representants de la Conselleria d'Agricultura, Pesca i Alimentació i de les organitzacions professionals agràries amb més implantació, i serà presidida pel cap dels servicis territorials.  
Els servicis territorials de la Conselleria d'Agricultura, Pesca i Alimentació traslladaran als òrgans competents les irregularitats detectades, a l'efecte d'allò que es preveu en el títol VI dedicat a la regulació de les infraccions i sancions tipificades per la Llei 2/2006, de 5 de maig, de la Generalitat, de Prevenció de la Contaminació i Qualitat Ambiental, així com el Decret 54/1990, de 26 de març, del Consell, pel qual es va aprovar el Nomenclàtor d'Activitats Molestes, Insalubres, Nocives i Perilloses, en quant estiga vigent.  
Contra este acord, els interessats podran interposar directament recurs contenciós administratiu, en el termini de dos mesos comptats a partir de l'endemà de la publicació d'este acord en el Diari Oficial de la Comunitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb allò que es preveu en els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.  
Tot això sense perjuí de la interposició potestativa del recurs de reposició davant del Consell, en el termini d'un mes a comptar des de l'endemà de l'esmentada publicació, d'acord amb allò que es preveu en els articles 116 i següents de la Llei de Règim Jurídic de les Administracions Públiques i del Procediment Administratiu Comú.  
València, 27 de març de 2009  
El vicepresident primer i secretari del Consell,  
VICENTE RAMBLA MOMPLET  
ANNEX I  
  
ANNEX II  
